เปิดอบรมหลักสูตรพัฒนาผู้บริหาร
สมาคมประกันวินาศภัย เปิดอบรมหลักสูตร พัฒนาผู้บริหารธุรกิจประกันวินาศภัย รุ่นที่ 16
1 ก.ค. 2553

สมาคมประกันวินาศภัย เปิดอบรมหลักสูตร พัฒนาผู้บริหารธุรกิจประกันวินาศภัย รุ่นที่ 16
โครงการพัฒนาผู้บริหารธุรกิจประกันวินาศภัย มีวัตถุประสงค์หลักเพื่อการบริการทางวิชาการในอันที่จะร่วมพัฒนาทรัพยากรบุคคลของธุรกิจประกันวินาศภัยและธุรกิจที่เกี่ยวเนื่อง โดยมุ่งหวังที่จะเพิ่มพูนความรู้และประสบการณ์ทางการบริหารธุรกิจในด้านต่างๆ ให้กับผู้บริหารในระดับการจัดการ เพื่อที่จะนำไปปรับใช้กับงานในความรับผิดชอบได้ทันทีและโดยตรง และเพื่อให้ผู้บริหารมีวิสัยทัศน์ในการวางแผนนโยบายการดำเนินงาน รวมทั้งมีความพร้อมที่จะปรับตัวเผชิญกับการแข่งขัน   ที่นับวันจะทวีความรุนแรงมากขึ้น โดยเฉพาะในยุคของการเปิดการค้าเสรีด้านธุรกิจบริการและยุคของน้ำมันแพงที่กำลังเผชิญอยู่ในปัจจุบัน
หลักสูตรการอบรมตาม “โครงการพัฒนาผู้บริหารธุรกิจประกันวินาศภัย” หรือ “IMDP” ได้พื้นฐานเนื้อหาหลักสูตรตามแนวหลักสูตร Mini MBA โดยมีการปรับให้เหมาะสมและสอดคล้องกับความต้องการของผู้บริหารของธุรกิจประกันวินาศภัย รวมทั้งสภาวะแวดล้อมทางสังคม เศรษฐกิจและการเมือง ทั้งในระดับประเทศและระดับนานาชาติ โครงการนี้ได้มีการปรับปรุงและพัฒนาอย่างต่อเนื่อง ทั้งนี้เพื่อให้เกิดความสมบูรณ์ยิ่งขึ้น และสำหรับในปี 2553 นี้ คณะกรรมการพัฒนาธุรกิจและประชาสัมพันธ์ สมาคมประกันวินาศภัย ได้มอบความไว้วางใจให้ศูนย์บริการวิชาการและฝึกอบรม คณะพาณิชยศาสตร์และการบัญชี จุฬาลงกรณ์มหาวิทยาลัย จัดอบรมหลักสูตร “พัฒนาผู้บริหารธุรกิจประกันวินาศภัย รุ่นที่ 16” หรือ IMDP 16 หลักสูตรการอบรม แบ่งออกเป็น 12 สาขาวิชา รวม 162 ชั่วโมง วิทยากรของโครงการประกอบด้วยคณาจารย์และผู้ทรงคุณวุฒิจากสถาบันการศึกษาและหน่วยงานต่างๆ ที่มีประสบการณ์ที่เชี่ยวชาญในแต่ละสาขาวิชามาเป็นผู้บรรยาย ทั้งนี้เพื่อให้ผู้เข้ารับการอบรมได้รับความรู้และประโยชน์สูงสุด ผู้เข้าอบรม ได้แก่ พนักงานและผู้บริหารของบริษัทสมาชิกของสมาคมประกันวินาศภัยและบริษัทที่เกี่ยวข้องกับธุรกิจประกันวินาศภัย ประมาณ 40 คน